## Nuria Martínez es reunix amb la presidenta del TSJCV per a abordar les necessitats i els reptes de la justícia valenciana

*** Justícia reafirma el seu compromís amb la implementació de tecnologies avançades i el reforç dels recursos humans en els jutjats**

La consellera de Justícia i Administració Pública, Nuria Martínez, ha visitat el Tribunal Superior de Justícia de la Comunitat Valenciana, a on s’ha reunit amb la seua presidenta, Pilar de la Oliva, per a conéixer de primera mà les necessitats i els reptes que presenta l’àmbit judicial a la Comunitat Valenciana.

Durant la visita, la titular de Justícia ha destacat la importància d’un diàleg constant amb els operadors jurídics per a avançar en la digitalització i la modernització de la justícia. “El nostre objectiu és dotar els jutjats i tribunals de les ferramentes necessàries per a garantir un servici àgil, accessible i eficaç, que responga a les demandes de la ciutadania”, ha destacat.

Martínez ha reafirmat el compromís del seu departament amb la implementació de tecnologies avançades i el reforç dels recursos humans en els jutjats i ha subratllat que “treballarem perquè la justícia siga igual d’accessible per a tots els ciutadans de la Comunitat Valenciana”.

Durant la reunió també s’han abordat qüestions relacionades amb les infraestructures judicials afectades per la riuada del 29 d’octubre i, en este sentit, Martínez ha remarcat que “la Conselleria ha invertit 2,4 milions d’euros per a obres d’emergència en les seus judicials de Catarroja, Requena i Torrent afectades. En concret, la inversió de més cost es realitzarà en la seu judicial més afectada, que és la de Catarroja, amb 2,1 milions d’euros, per a reparar la seu judicial”.

A més, ha recordat que “dilluns passat, 2 de desembre, els jutjats de Catarroja han représ la seua activitat judicial ordinària, després de ser instal·lats per la Conselleria de manera provisional a la Ciutat de la Justícia de València després que les seues instal·lacions hagen quedat seriosament danyades pels efectes de la DANA”.

Finalment, Nuria Martínez ha agraït la disposició de Pilar de la Oliva i ha posat l’accent en la importància de mantindre este tipus de trobades per a alinear esforços en benefici del Servici Públic de Justícia.

Fecha: 04/12/2024